**Taflen Wybodaeth i Gyfranogwyr**

**Ymgynghoriad Rhwydwaith Eiriolaeth Rhieni (RhERh) Gorllewin Morgannwg**

Hoffem eich gwahodd i gymryd rhan mewn grŵp ffocws ymgynghoriad i rieni ar-lein. Yn hwyrach, efallai byddwn yn gallu cynnal cyfarfod wyneb yn wyneb. Hoffem ofyn i chi am eich profiadau fel rhiant o fynd drwy'r system amddiffyn plant. Rydym am ofyn eich barn yn arbennig am ddatblygu cefnogaeth rhiant i riant - a elwir hefyd yn *eiriolaeth rhieni.* Gwyddwn fod hwn yn amser arbennig o anodd i deuluoedd, rheswm ychwanegol felly dros ofyn i chi am eiriolaeth rieni - sut gallai helpu rhieni eraill sy'n gweithio gyda'r Gwasanaethau Cymdeithasol, beth fyddai'n rhan o hyn, pa fathau o bobl fyddai'n gwneud eiriolwyr rhieni da, pa fath o gefnogaeth y byddai ei hangen ar riant-eiriolwr.

**Ein nodau wrth gyflawni'r ymgynghoriad hwn yw:**

1. Hyrwyddo llais a chryfder rhieni yn yr hyn sy'n digwydd i'w plant a'r hyn sydd o bwys amdanynt.
2. Helpu i lunio gwasanaeth newydd posib, ffyrdd newydd i rieni a gweithwyr proffesiynol weithio gyda'i gilydd gyda mwy o gydraddoldeb rhwng rhieni a gweithwyr proffesiynol a rhwydwaith o gefnogaeth eiriolaeth rhieni.
3. Cefnogi rhieni sy'n mynd drwy'r broses amddiffyn plant a phrosesau'r llys, a’u bod yn magu hyder oddi wrth rieni eraill sydd wedi bod drwy'r profiad a sut i ddod drwyddo’n llwyddiannus.

**Pwy ydyn ni?**

Grŵp o rieni, gweithwyr proffesiynol a phartneriaid ydym ni sydd am ddatblygu rhaglenni eiriolaeth rhieni - lle mae rhieni sydd â phrofiad uniongyrchol o'r prosesau diogelu'n cael eu cefnogi i helpu rhieni eraill sy'n mynd trwy brofiadau tebyg, gan sicrhau y clywir lleisiau rhieni, a bod teuluoedd yn aros yn ddiogel gyda'i gilydd yn hytrach na chael eu chwalu ac eithrio pan fydd hynny'n gwbl angenrheidiol.

**Beth byddai'n rhaid i mi wneud?**

Hoffem eich gwahodd i gymryd rhan mewn grŵp ffocws cyfrinachol bach o rwng 6 ac 8 person a gaiff ei gynnal ar-lein drwy Microsoft Teams am oddeutu awr a hanner. Cynhelir y cyfarfodydd ym mis Hydref ac ar ddechrau mis Tachwedd. Os yw cyfyngiadau a chanllawiau COVID-19 yn caniatáu, hoffem hefyd ddod at ein gilydd mewn cyfarfod wyneb yn wyneb.

Bydd yr hyn a ddysgwn yn cael ei gofnodi'n ysgrifenedig fel themâu cyffredinol i helpu i ddatblygu gwasanaethau ac i gyfeirio penderfyniadau am sut i fwrw ymlaen â phethau.

Anfonir adroddiad ysgrifenedig i Fwrdd Diogelu Gorllewin Morgannwg, gan gynnwys Gwasanaethau Cymdeithasol CBS Castell-nedd Port Talbot, Gwasanaethau Cymdeithasol Dinas a Sir Abertawe ac asiantaethau partner, a threfnir ei fod ar gael ar y wefan.

Cedwir nodiadau ysgrifenedig o drafodaethau. Caiff unrhyw wybodaeth bersonol ei dileu i wneud yn siŵr eich bod yn aros yn gwbl ddienw. Cedwir yr holl nodiadau'n ddiogel. Dilynir gweithdrefnau diogelu data llym. Gofynnir i chi am eich caniatâd ysgrifenedig i gymryd rhan yn y prosiect.

**Ym mha ffordd y byddaf i'n elwa o hyn?**

Byddwch yn rhannu'ch barn a'ch profiadau am y gefnogaeth y mae ei hangen ar rieni pan fônt yn ymwneud â'r gwasanaethau amddiffyn plant. Byddwch yn ein helpu i ystyried sut gall eiriolaeth rhieni helpu rhieni drwy'r broses ddiogelu a'r hyn sydd ynghlwm wrthi. Bydd eich barn yn helpu i lunio gwasanaethau yn y dyfodol.

Mae cymryd rhan yn wirfoddol. Gallwch dynnu'n ôl ar unrhyw bryd.

**Beth sy'n digwydd os ydw i'n cytuno i gymryd rhan**

Gallwch ddweud pa grŵp ffocws fyddai fwyaf addas i chi. Byddwn yn ceisio'ch rhoi yn eich grŵp o ddewis a byddwn yn cysylltu â chi i gadarnhau'r trefniadau.

Gallwch gysylltu â ni yn y cyfeiriad e-bost a ddarparwyd os ydych am drafod unrhyw agweddau ymhellach.

Gofynnir i chi am eich caniatâd ysgrifenedig i gymryd rhan.

Bydd eich gwybodaeth bersonol yn aros yn gyfrinachol. Caiff nodiadau ysgrifenedig o themâu'r cyfarfodydd eu gwneud. Sicrheir bod cofnodion yn ddienw. Ni fydd modd eich adnabod o'r ymgynghoriad.

**Oes unrhyw risgiau o gymryd rhan yn yr ymgynghoriad?**

Does dim risgiau sylweddol wrth gymryd rhan yn yr ymgynghoriad. Gall deimlo anniogel braidd i siarad am eich profiadau â pherson arall. Bwriedir iddo helpu eraill. Os ydych yn ofidus ac yn poeni am bethau nad ydynt yn rhan o'r ymgynghoriad hwn, cewch eich cyfeirio at wasanaethau a fydd efallai'n gallu'ch helpu. Mae pecyn gofal a gwybodaeth - sy'n cynnwys awgrymiadau ar gyfer hunanofal - ar gael os hoffech ei gael. Os hoffech siarad â rhywun cyn cymryd rhan yn yr ymgynghoriad neu wedyn, caiff hyn ei drefnu.

**Rhagor o wybodaeth**

**Diogelu Data a Chyfrinachedd**

Prosesir eich data'n unol â Deddf Diogelu Data 2018 a Rheoliad Diogelu Data Cyffredinol (GDPR) 2016. Bydd yr holl wybodaeth a gaiff ei chasglu'n cael ei chadw'n gwbl gyfrinachol, yn amodol ar yr amod os bydd unrhyw niwed difrifol yn cael ei ddatgelu i unrhyw unigolyn, bydd angen datgelu'r wybodaeth i gorff perthnasol.

Caiff y data a gesglir ei wneud yn ddienw pan gaiff ei drosglwyddo o'r nodiadau a gymerwyd yn y cyfarfod i'r adroddiad. Ni fydd yn bosib adnabod eich data personol a'i dynnu oddi yno ar ddyddiad diweddarach os hoffech dynnu'n ôl.

**Beth fydd yn digwydd i'r wybodaeth rwy'n ei darparu?**

Trefnir bod adroddiad ysgrifenedig o'r themâu sy'n codi o'r ymgynghoriad ar gael i uwch-reolwyr a phartneriaid, a chaiff ei roi hefyd ar y wefan.

*Caiff yr holl wybodaeth a gyflwynir mewn adroddiadau eu gwneud yn ddienw ac ni fydd modd adnabod cyfranogwyr.*

**A yw cymryd rhan yn wirfoddol a beth os rwyf am dynnu'n ôl yn ddiweddarach?**

Mae cymryd rhan yn hollol wirfoddol - does dim rhaid i chi gymryd rhan os nad ydych am wneud hynny. Os ydych yn penderfynu cymryd rhan, ond yn dymuno tynnu'n ôl o'r astudiaeth yn ddiweddarach, mae rhyddid gennych i wneud hynny unrhyw bryd, heb roi rheswm.

**Hysbysiad Preifatrwydd Diogelu Data**

Wrth roi eich gwybodaeth bersonol i ni, rydych trwy hyn yn cydnabod mai

Cyngor Bwrdeistref Sirol Castell-nedd Port Talbot

 yw'r rheolwr data ar gyfer yr holl wybodaeth bersonol rydych chi'n ei rhoi (at ddiben Rheoliad Diogelu Data Cyffredinol 2016 (GDPR) a Deddf Diogelu Data 2018.

Caiff eich data personol ei brosesu at y dibenion a amlinellwyd uchod yn y daflen wybodaeth.

Y sail gyfreithiol y byddwn yn dibynnu arni i brosesu'ch data personol yw bod prosesu'r data hwn yn angenrheidiol er mwyn cyflawni tasg er budd y cyhoedd.

Bydd unrhyw ddata a ddelir amdanoch yn cael ei ddinistrio ar ôl i'r ymgynghoriad gael ei gwblhau.

Darperir adroddiad ysgrifenedig o'r wybodaeth a rannwyd i Fwrdd Diogelu Gorllewin Morgannwg, gan gynnwys Gwasanaethau Cymdeithasol CBS Castell-nedd Port Talbot, Gwasanaethau Cymdeithasol Dinas a Sir Abertawe ac asiantaethau partner.

Sylwer, o dan y GDPR, y rhoddir yr hawliau canlynol i unigolion mewn perthynas â'u data personol:

i. Yr hawl i gael mynediad at eu data personol a gedwir gan reolwr data.

ii.Yr hawl i gywiro data gwallus gan reolwr data.

iii.Yr hawl i ddileu eu data (mewn rhai amgylchiadau cyfyngedig).

iv.Yr hawl i gyfyngu ar brosesu eu data gan reolwr data (mewn rhai amgylchiadau cyfyngedig).

v.Yr hawl i wrthwynebu i'w data gael ei ddefnyddio ar gyfer marchnata uniongyrchol.

vi.Yr hawl i gludadwyedd data (h.y. trosglwyddo data'n electronig i reolwr data arall).

Os bydd gennych unrhyw ymholiadau ynghylch ein defnydd o'ch data personol,

os hoffech gael mynediad ato neu os hoffech wneud gwrthwynebiad neu gŵyn ynghylch prosesu'ch

data personol, cysylltwch â Swyddog Diogelu Data'r cyngor yng Nghyfarwyddiaeth y Gwasanaethau Cyllid a Chorfforaethol,

 Canolfan Ddinesig, Port Talbot SA13 1PJ.

Mae'n rhaid i ni ddweud wrthych os byddwch yn gwneud cais neu gŵyn i

Swyddog Diogelu Data'r cyngor, ac rydych yn anfodlon ar ymateb y cyngor, mae hawl gennych i gwyno'n uniongyrchol i Swyddfa'r Comisiynydd Gwybodaeth. Mae manylion cyswllt Swyddfa'r Comisiynydd a rhagor o wybodaeth am eich hawliau ar gael ar wefan y Comisiynydd

– [www.ico.org.uk](http://www.ico.org.uk)

.